b'\n_START_ARTICLE_\nEtiopijos ir Eritr\xc4\x97jos virtuv\xc4\x97\n_START_SECTION_\nL\xc4\x85steliena\n_START_PARAGRAPH_\nEtiopija\xc2\xa0\xe2\x80\x93 svarbus pasaulio \xc5\xbeemdirbyst\xc4\x97s \xc5\xbeidinys, kuriame buvo prijaukinta daug kitame pasaulyje ne\xc5\xbeinom\xc5\xb3 kult\xc5\xabrini\xc5\xb3 augal\xc5\xb3, kuri\xc5\xb3 daugyb\xc4\x97 naudojami vietos virtuv\xc4\x97je. Vienas i\xc5\xa1 specifini\xc5\xb3 produkt\xc5\xb3\xc2\xa0\xe2\x80\x93 Etiopijos javas tefas, i\xc5\xa1 kurio gaminama tradicin\xc4\x97 duona ind\xc5\xbeera, ir kuris tampa svarbiu l\xc4\x85stelienos \xc5\xa1altiniu. Tefas gali b\xc5\xabti pakei\xc4\x8diamas kitomis javin\xc4\x97mis kult\xc5\xabromis, kurios introdukuotos Etiopijoje skirtingais laikotarpiais i\xc5\xa1 u\xc5\xbesienio. Tai\xc2\xa0\xe2\x80\x93 kukur\xc5\xabzas, sorgas, mie\xc5\xbeis, kvietys.\n_START_SECTION_\nRiebalai\n_START_PARAGRAPH_\nEtiopijos virtuv\xc4\x97 pasi\xc5\xbeymi gausiu riebalini\xc5\xb3 kult\xc5\xabr\xc5\xb3 pasirinkimu. Vienas svarbiausi\xc5\xb3 ingredient\xc5\xb3\xc2\xa0\xe2\x80\x93 niter kebehas (\xe1\x8a\x95\xe1\x8c\xa5\xe1\x88\xad \xe1\x89\x85\xe1\x89\xa4, tigraji\xc5\xa1kai tesmi), arba nuskaidrintas sviestas, pagardintas tokiais prieskoniais kaip kardamonas, kmynai, kalendra, ciber\xc5\xbeol\xc4\x97, cinamonas, mu\xc5\xa1katas. Kadangi Etiopijoje yra gausu pasninko (\xe1\x8c\xbe\xe1\x88\x9d t\xe1\xb9\xa3\xc5\x8dm) tradicij\xc5\xb3 (pasninkaujama tre\xc4\x8diadieniais, penktadieniais ir per Gav\xc4\x97ni\xc4\x85), labai svarbus yra vegetari\xc5\xa1kas maistas (\xe1\x8b\xa8\xe1\x8c\xbe\xe1\x88\x9d ye-\xe1\xb9\xa3\xc5\x8dm). D\xc4\x97l to virtuv\xc4\x97je naudojama daug augalini\xc5\xb3 aliej\xc5\xb3, pvz., i\xc5\xa1 nugo, kuris yra dar viena vietin\xc4\x97 kult\xc5\xabra.\n_START_SECTION_\nBaltymai\n_START_PARAGRAPH_\nBaltym\xc5\xb3 \xc5\xa1altiniu tampa gausios ank\xc5\xa1tin\xc4\x97s kult\xc5\xabros: skaldyti \xc5\xbeirniai (am: \xe1\x8a\xad\xe1\x8a\xad kik, ti: \xe1\x8a\xad\xe1\x8a\xaa kikk\xc4\xab), l\xc4\x99\xc5\xa1iai (am: \xe1\x88\x9d\xe1\x88\xb5\xe1\x88\xad misir, ti: \xe1\x89\xa5\xe1\x88\xad\xe1\x88\xb5\xe1\x8a\x95 birsin). I\xc5\xa1 \xc5\xbeirni\xc5\xb3 gaminami miltai \xc5\xa1iro, naudojami daugyb\xc4\x97s patiekal\xc5\xb3 gamyboje. Taip pat naudojamos \xc4\xafvairios m\xc4\x97sos r\xc5\xab\xc5\xa1ys: jautiena (\xe1\x88\xa5\xe1\x8c\x8b \xc5\x9big\xc4\x81), vi\xc5\xa1tiena (am: \xe1\x8b\xb6\xe1\x88\xae d\xc5\x8dr\xc5\x8d, ti: \xe1\x8b\xb0\xe1\x88\xad\xe1\x88\x86 derh\xc5\x8d), o\xc5\xbekiena, \xc4\x97riena (am: beg, ti: \xe1\x89\xa0\xe1\x8c\x8d\xe1\x8b\x95 beggi\xca\x95). Kiauliena yra u\xc5\xbedrausta vis\xc5\xb3 Etiopijos religij\xc5\xb3, tod\xc4\x97l kulinarijoje nenaudojama. E\xc5\xbeer\xc5\xb3 pakrant\xc4\x97se paj\xc5\xabryje valgoma \xc5\xbeuvis._NEWLINE_\xc5\xa0vie\xc5\xbeias pienas prakti\xc5\xa1kai negeriamas, bet duodamas vaikams. Da\xc5\xbeniau pienas yra rauginamas ir i\xc5\xa1 jo gaminamas var\xc5\xa1k\xc4\x97s s\xc5\xabris ayib. Kitas svarbus pieno produktas yra sviestas, kuris skaidrinamas (taip gaunamas niter kebehas), tam, kad ilgiau laikyt\xc5\xb3si.\n_START_SECTION_\nPrieskoniai\n_START_PARAGRAPH_\nEtiopijos virtuv\xc4\x97 gars\xc4\x97ja gausiu prieskoni\xc5\xb3 naudojimu ir patiekal\xc5\xb3 a\xc5\xa1trumu. Vienas labiausiai paplitusi\xc5\xb3 prieskoni\xc5\xb3 yra berbere (\xe1\x89\xa0\xe1\x88\xad\xe1\x89\xa0\xe1\x88\xac), kuriam mai\xc5\xa1omi \xc4\x8dili pipirai, \xc4\x8desnakas, gvazdik\xc4\x97liai, kalendra, kvapieji pipirai, r\xc5\xabtos s\xc4\x97klos, \xc5\xa1ventkmynio (Trachyspermum copticum) s\xc4\x97klos. Kitas \xc5\xbeymus prieskoni\xc5\xb3 mi\xc5\xa1inys yra mitmita (\xe1\x88\x9a\xe1\x8c\xa5\xe1\x88\x9a\xe1\x8c\xa3) i\xc5\xa1 piri-piri, kardamono, cinamono, gvazdik\xc4\x97li\xc5\xb3, kmyn\xc5\xb3, \xc4\x8desnako, druskos. Makale\xc5\xa1a gaminama sumai\xc5\xa1ius juoduosius pipirus, ilguosius pipirus, gvazdik\xc4\x97lius ir cinamon\xc4\x85.\n_START_SECTION_\nDuona\n_START_PARAGRAPH_\nSvarbiausias Etiopijos virtuv\xc4\x97s patiekalas yra ind\xc5\xbeera, savoti\xc5\xa1ka rauginta duona (blyneliai) i\xc5\xa1 tefo milt\xc5\xb3. J\xc4\x85 gaminant te\xc5\xa1la rauginama 1\xe2\x80\x935 dienas, d\xc4\x97l ko ind\xc5\xbeeros pavir\xc5\xa1iuje kepant susidaro burbuliukai. Kepama specialioje keramikin\xc4\x97je keptuv\xc4\x97je mitad. Ind\xc5\xbeera tampa b\xc5\xabtinu kiekvieno patiekalo atributu ir kartu naudojama kaip \xc4\xafrankis, kuriuo yra paimami kiti patiekalai. Manoma, kad ind\xc5\xbeera Etiopijoje prad\xc4\x97ta kepti ne v\xc4\x97liau kaip I a. pr. m. e._NEWLINE_Etiopijoje \xc5\xbeinoma ir kita duonos r\xc5\xab\xc5\xa1is kita, kepama i\xc5\xa1 nekult\xc5\xb3 gr\xc5\xabd\xc5\xb3 milt\xc5\xb3.\n_START_SECTION_\nG\xc4\x97rimai\n_START_PARAGRAPH_\nEtiopijoje gaminamas tradicinis medaus alkoholinis g\xc4\x97rimas ted\xc5\xbeas (\xe1\x8c\xa0\xe1\x8c\x85 tej), gardinamas ge\xc5\xa1io (Rhamnus prinoides) augalo lapais. Jo stiprumas\xc2\xa0\xe2\x80\x93 6\xe2\x80\x939 proc. Saldesn\xc4\x97 ir ma\xc5\xbeiau fermentuota ted\xc5\xbeo versija yra berzas. Ted\xc5\xbeas geriamas i\xc5\xa1 specifin\xc4\x97s formos buteli\xc5\xb3 berele, primenan\xc4\x8di\xc5\xb3 menz\xc5\xabr\xc4\x97l\xc4\x99._NEWLINE_Kitas alkoholinis g\xc4\x97rimas yra tela, etiopi\xc5\xa1kas alus, gaminamas i\xc5\xa1 tefo ar kukur\xc5\xabz\xc5\xb3, naudojant ge\xc5\xa1io lapus, kurie atlieka apyni\xc5\xb3 vaidmen\xc4\xaf. Tela yra 2\xe2\x80\x933,5 proc. stiprumo._NEWLINE_Etiopijoje gaminamas ir distiliuotas alkoholinis g\xc4\x97rimas arak\xc4\x97 (22\xe2\x80\x9328 proc. stiprumo). Taip pat svaiginimuisi naudojami specifinio augalo arabinio dus\xc5\xabno (catha edulis) lapai, kurie kramtomi ilgai padeda numal\xc5\xa1inti alk\xc4\xaf ir suteikia energijos.\n_START_SECTION_\nEtiketas\n_START_PARAGRAPH_\nEtiopi\xc5\xa1kas maistas yra patiekiamas ant specialaus (da\xc5\xbeniausiai pinto) stalo-pad\xc4\x97klo, vadinamo mesobu (\xe1\x88\x98\xe1\x88\xb6\xe1\x89\xa5 mes\xc5\x8db). Ant jo sudedami ind\xc5\xbeeros paplo\xc4\x8diai, o j\xc5\xb3 centre patalpinamas pada\xc5\xbeas. Valgo pirmiausia vyrai ir sve\xc4\x8diai, o galiausiai\xc2\xa0\xe2\x80\x93 moterys ir vaikai._NEWLINE_Prie\xc5\xa1 patiekiant maist\xc4\x85 mesobas b\xc5\xabna u\xc5\xbedengtas dang\xc4\x8diu. Prie\xc5\xa1 valgant, sve\xc4\x8diui atne\xc5\xa1amas vanduo ir muilas nusiplauti rankoms. Plaunant \xc5\xa1eimininkas pila vanden\xc4\xaf sve\xc4\x8diui ant rank\xc5\xb3. V\xc4\x97liau dangtis pakeliamas ir patiekiamas maistas. Pavalgius v\xc4\x97l atne\xc5\xa1amas vanduo ir muilas._NEWLINE_Etiopijoje valgoma rankomis, o vietoj \xc4\xafrankio naudojama ind\xc5\xbeera, kuria semiamas maistas._NEWLINE_Etiopija yra kavos (buna) t\xc4\x97vyn\xc4\x97. Kava \xc4\x8dia \xc5\xbeinoma nuo seno, kas leido i\xc5\xa1vystyti labai savit\xc4\x85 kavos ceremonij\xc4\x85 su specialiais indais ir ritualais.\n_START_SECTION_\nRegioniniai skirtumai\n_START_PARAGRAPH_\nEtiopijos kulinarijoje yra ry\xc5\xa1k\xc5\xabs regioniniai skirtumai, kuriuos nulemia atskir\xc5\xb3 region\xc5\xb3 geografin\xc4\x97s savyb\xc4\x97s\xc2\xa0\xe2\x80\x93 ypa\xc4\x8d vidutin\xc4\x97 temperat\xc5\xabra ir auk\xc5\xa1tis vir\xc5\xa1 j\xc5\xabros lygio. Regioninius skirtumus didina ir tai, kad Etiopijoje gyvena daug taut\xc5\xb3 su gana skirtingomis tradicijomis._NEWLINE_Pvz., labai skiriasi duonos kepimo tradicijos. \xc5\xa0iauriniuose regionuose (Tigrajuje) miltai yra pakepinami. Taip pat \xc4\x8dia \xc5\xbeinomas ind\xc5\xbeeros variantas i\xc5\xa1 mie\xc5\xbei\xc5\xb3 milt\xc5\xb3. Pietiniuose regionuose ind\xc5\xbeer\xc4\x85 gali kepti i\xc5\xa1 kukur\xc5\xabz\xc5\xb3 milt\xc5\xb3. Guragiai kepa duon\xc4\x85 i\xc5\xa1 netikrojo banano ensete._NEWLINE_Begmenderio regione gaminamas specifinis mie\xc5\xbei\xc5\xb3 alus korefe. Guragiai gamina vietin\xc4\xaf al\xc5\xb3 shamit i\xc5\xa1 tefo ir mie\xc5\xbei\xc5\xb3 mi\xc5\xa1inio.'